《常云峰》
清代·端木国瑚

对岭天在山，白云满晴目。漏出云影中，青苍插峰足。

峰足倏复云，天首芙蓉矗。东峰云是松，西峰云是瀑。

云天一东西，互见峰峰绿。卷之仙人衣，孤映窅白鹄。

倏忽海帆张，蓬蓬涨虚壑。云熊何变幻，灵峰为舒缩。

宕云七十峰，藏之一峰腹。其下海穴蟠，龙气各相属。

每当大火交，一缕嘘万族。无雷潭响奔，不雨林光沐。

明晦势多端，雷雨亦翻覆。猿鸟应有声，各不辨崖谷。

长看云断边，僧寮白烟续。看云是看峰，何在循其麓。

我看此峰云，隔岭妙相瞩。试坐马鞍顶，快览过朝旭。

作者简介：（1773—1837）清浙江青田人，字鹤田，一字子彝，晚号太鹤山人。嘉庆间举人。任归安教谕十五年。以通堪舆之术，道光中被召卜寿陵。特授内阁中书。十三年成进士，仍就原官。国瑚博通经史及阴阳术数，精研《易经》。道光十七年三月，国瑚告老返乡，迁居瑞安。八月赴处州，游遂昌。九月感嗽疾，病故。著有《太鹤山人诗集》13卷、《太鹤山人文集》4卷、《周易指》45卷、《周易葬说》1卷、《地理元文注》4册。